b'\n_START_ARTICLE_\nFrank Shorter\n_START_SECTION_\nUra\n_START_PARAGRAPH_\nFrank Shorter syntyi M\xc3\xbcncheniss\xc3\xa4 Yhdysvaltain miehitysjoukkojen kersantin poikana. H\xc3\xa4n k\xc3\xa4vi Mount Hermonin koulua. H\xc3\xa4nen ensimm\xc3\xa4inen suuri voittonsa oli Yhdysvaltain yliopistojen (NCAA) mestaruus 10\xc2\xa0000 metrill\xc3\xa4 Yalen yliopistossa vuonna 1969. H\xc3\xa4n voitti ensimm\xc3\xa4isen Yhdysvaltain mestaruutensa 5\xc2\xa0000 metrill\xc3\xa4 vuonna 1970 ja Yhdysvaltain mestaruuden 10\xc2\xa0000 metrill\xc3\xa4 vuosina 1971, 1974, 1975 ja 1977. Lis\xc3\xa4ksi h\xc3\xa4n on Yhdysvaltain maastojuoksumestari vuosilta 1970-1973 ja vuoden 1971 Pan-Amerikan mestari 10\xc2\xa0000 metrill\xc3\xa4 ja maratonilla._NEWLINE_Shorter voitti olympiakultaa maratonilla M\xc3\xbcnchenin olympialaisissa vuonna 1972. Jo pian kymmenen kilometrin j\xc3\xa4lkeen h\xc3\xa4n nyk\xc3\xa4isi eron muihin juoksijoihin, juoksi toiset kymmenen kilometri\xc3\xa4 aikaan 30.06 ja lis\xc3\xa4si koko ajan tasaisesti etumatkaansa. Vaikka juoksu sujui ylivoimaiseen malliin, Shorteria eiv\xc3\xa4t stadionilla odottaneetkaan voimakkaat suosionosoitukset, vaan vihellyskonsertti. Katsojien mielenilmauksen oli aiheuttanut hetke\xc3\xa4 aikaisemmin maaliin juossut ulkopuolinen saksalainen opiskelija, joka oli mielest\xc3\xa4\xc3\xa4n pyrkinyt tuomaan kilpailuihin enemm\xc3\xa4n hauskuutta. Yleis\xc3\xb6 oli juhlinut h\xc3\xa4nt\xc3\xa4 voittajana mutta sittemmin tajunnut petoksen, kun Shorter saapui stadionille. Shorter sijoittui viidenneksi 10\xc2\xa0000 metrill\xc3\xa4 samoissa kisoissa. _NEWLINE_Vuoden 1976 olympialaisissa Shorter saavutti viel\xc3\xa4 olympiahopeaa maratonilla Waldemar Cierpinskin viedess\xc3\xa4 voiton._NEWLINE_Shorter lopetti urheilu-uransa vuonna 1977 ja perusti oman urheiluv\xc3\xa4lineliikkeen. Urheilu-uransa j\xc3\xa4lkeen h\xc3\xa4n on toiminut my\xc3\xb6s television urheilukommentaattorina. Shorter on ollut my\xc3\xb6s Yhdysvaltain antidopingkomitean puheenjohtaja.'